钦定古今图书集成/明伦汇编/官常典/第086卷 > 越王侗
## 钦定古今图书集成/明伦汇编/官常典/第086卷 > 越王侗

按《隋书》本传：“越王侗，字仁谨，美姿仪，性宽厚。大业二
年，立为越王。帝每巡幸，侗常留守东都。杨元感作乱
之际，与民部尚书樊子盖拒之。及元感平，朝于高阳，
拜高阳太守，俄以本官复留守东都。十三年，帝幸江
都，复令侗与金紫光禄大夫段达、太府卿元文都、摄
民部尚书韦津、右武卫将军皇甫无逸等总留台事。”
宇文化及之弑逆也，文都等议，以侗元德太子之子，
属最为近，于是乃共尊立，大赦，改元曰“皇泰”，谥帝曰
“明”，庙号世祖；追尊元德太子为孝成皇帝，庙号世宗。
尊其母刘良娣为皇太后。以段达为纳言、右翊卫大
将军摄礼部尚书王世充亦纳言，左翊卫大将军摄
吏部尚书元文都内史令，左骁卫大将军卢楚亦、内
史令皇甫无逸、兵部尚书，右武卫大将军郭文懿、内
史侍郎赵长文、黄门侍郎，委以机务，为金书铁券，藏
之宫掖。于时雒阳称段达等为“七贵。”未几，宇文化及
立秦王子浩为天子，来次彭城，所经城邑，多从逆党。
侗惧，遣使者盖琮、马公政招怀李密，密遂遣使请降。
侗大悦，礼其使甚厚，即拜密为太尉、尚书令、魏国公。
令拒化及下书曰：“我大隋之有天下，于兹三十八载。
高祖文皇帝圣略神功，载造区夏；世祖明皇帝则天
法地，混一华戎，东暨蟠木，西通细柳，前逾丹徼，后越
幽都，日月之所临，风雨之所至，圆首方足，禀气食芼，
莫不尽入提封，皆为臣妾。加以宝贶毕集，灵瑞咸臻，
作乐”制礼，移风易俗，智周寰海，万物咸受其赐；道济
天下，百姓用而不知。世祖往因历试，统临南服，自居
皇极，顺兹望幸。所以往岁省方，展礼肆觐，停銮驻跸，
按驾清道，八屯如昔，七萃不移。岂意舋起非常，逮于
轩陛，灾生不意，延及冕旒，奉讳之日，五情崩陨，攀号
荼毒，不能自胜。且闻之“自古代有屯剥，贼”臣逆子，无
世无之。至如宇文化及，世传庸品。其父述，往属时来，
早霑厚遇，赐以婚媾，置之公辅，位尊九命，禄重万锺，
礼极人臣，荣冠世表。徒承海岳之恩，未有涓尘之益。
化及以此下材，夙蒙顾盻，出入外内，奉望阶墀，昔陪
藩国，统领禁卫。及从升皇祚，陪列九卿。但本性凶狠，
恣其贪秽，或交结恶党，或“侵掠货财，事重刑篇，状盈
狱简。在上不遗簪履，恩加草芥，应至死辜，每蒙恕免。
三经除解，寻复本职，再徙边裔，仍即追还。生成之恩，
昊天罔极；奖擢之义，人事罕闻。化及枭獍，为心，禽兽
不若，纵毒兴祸，倾覆行宫。诸王兄弟，一时残酷，痛暴
行路，世不忍言。”有穷之在夏时，犬戎之于周代，舋辱
之极，亦未“是过。朕所以刻骨崩心，饮胆尝血，瞻天视
地，无处容身。今王公卿士，庶寮百辟，咸以大宝鸿名，
不可颠坠，元凶巨猾，须早夷殄，翼戴朕躬，嗣守宝位”，
顾惟寡薄，志不逮此。今者出黼扆而杖旄钺，释衰麻
而擐甲胄，衔冤誓众，忍泪治兵，指日遄征，以平大盗。
且化及伪立秦王之子，幽遏比于囚拘，其身自“称霸
相，专擅拟于九五。履践禁御，据有宫闱，昂首扬眉，初
无惭色。衣冠朝望，外惧凶威；志士诚臣，内皆愤怨。以
我义师，顺彼天道，枭夷丑族，匪夕伊朝。太尉、尚书令
魏公，丹诚内发，宏略外举，率勤王之师，讨违天之逆，
果毅争先，熊罴竞逐，金鼓振詟，若火焚毛，锋刃纵横，
如汤沃雪。魏公志在匡济，投袂”前驱。朕亲御六军，星
言继进，以此众战，以斯顺举，擘山可以动，射石可以
入。况拥此人徒，皆有离德。京都侍卫，西忆乡家；江左
淳民，南思邦邑。比来表书骆驿，人信相寻，若王师一
临，旧章暂睹，自应解甲倒戈，冰消叶散。且闻化及自
恣，天夺其心，杀戮不辜，挫辱人士，莫不道路反目，号
天跼地。朕今复“仇雪耻，枭轘者一人；拯溺救焚，所哀
者士庶。唯天鉴孔殷，祐我宗社，亿兆感义，俱会朕心。
枭戮元凶，策勋饮至，四海交泰，称朕意焉。”兵术军机，
并受魏公节度。密见使者大悦，北面拜伏，臣礼甚恭。
密遂东拒化及，七贵颇不协，阴有相图之计。未几，元
文都、卢逸、郭文懿、赵长文等为世充所杀，皇甫无逸
遁归长安。世充诣侗所陈谢，辞情哀苦，侗以为至诚，
命之上殿，被发为盟，誓无贰志。自是侗无所关预，侗心不能平，遂与记室陆士季谋图世充，事不果而止。
及世充破李密，众望益归之，遂自为郑王，总百揆，加
九锡，备法物，侗不能禁也。段达、云定兴等十人入见
于侗曰：“天命不常，郑王功德甚盛，愿陛下揖让告禅，
遵唐、虞之迹。”侗闻之，怒曰：“天下者，高祖之天下；东都
者，世祖之东都。若隋德未衰，此言不可发；必天命有
改，亦何论于禅让。公等或先朝旧臣，绩宣上代；或勤
王立节，身服轩冕。忽有斯言，朕复当何所望！”神色懔
然，侍卫者莫不流汗。既而退朝，对良娣而泣。世充更
使人谓侗曰：“今海内未定，须得长君。待四方乂安，复
子明辟。必若前盟，义不违负。”侗不得已，逊位于世充，
遂被幽于含凉殿。世充僭伪号，封为潞国公，邑五千
户。月馀，宇文儒童、裴仁基等谋诛世充，复尊立侗，事
泄，并见害。世充兄世恽因劝世充害侗，以绝民望。世
充遣其侄行本、赍鸩诣侗所曰：“愿皇帝饮此酒。”侗知
不免，请与母相见，不许。遂布席焚香礼佛，咒曰：“从今
以去，愿不生帝王尊贵之家。”于是仰药，不能时绝，更
以帛缢之。世充伪谥为恭皇帝。